KURZUS: Műszaki ábrázolás

MODUL: 8. Rajzfajták. Menetes és bordázott alkatrészek.

8.2 Csavarmenetes alkatrészek ábrázolása

|  | 8.2 Csavarmenetes alkatrészek ábrázolása
| Követelmények: A lecke tananyagának elsajátítása akkor tekinthető sikeresnek, ha Ön képes lesz - ábra alapján hozzárendelni a menetszelvényekhez azok betűjelét, - jelképes ábra alapján eldönteni, hogy az alkatrész mely részei menetesek, - értelmezni a menetek méretmegadásában szereplő adatokat. A gépészeti szerkezetek leggyakoribb kötésmódja a csavarkötés. A menetes alkatrészek vetülethelyes ábrázolása nagyon sok rajzi munkát jelentene, ezért ezeket jelképesen ábrázoljuk.
| 1. Alapfogalmak.
| Ha egy egyenes körhenger felületére a henger tengelyvonalához szögben hajló egyenest csavarunk, csavarvonal keletkezik. A csavarvonal és henger valamely alkotójának két szomszédos metszéspontja közötti távolság a menetemelkedés. A menetemelkedést "L" betűvel jelöljük. (1. ábra.)
A menetemelkedés értelmezése csavarvonal esetén.
1. ábra.
| Ugyanannak a hengernek a felületére több, egymással párhuzamos egyenest is csavarhatunk. Ebben az esetben a csavarvonal több bekezdésű. Az egyes csavarvonalak egymástól az alkotón mért távolsága a menetosztás. (2. ábra). Több bekezdés esetén az egyes csavarvonalak egymástól mindig azonos távolságra helyezkednek el. A menetemelkedés a menetosztásnak mindig egész számú többszöröse. A bekezdések számát megkapjuk, ha a menetemelkedést elosztjuk a menetosztással.
A két egyenest nem ugyanott, hanem a hengert 180 fokkal elfodítva kezdjük el felcsavarni a hengerre. Az ábrán a két egyenest különböző vastagságú vonalak jelzik. |
A menetosztás értelmezése.
2. ábra.
| A csavarvonalak lehetnek jobb és bal csavarodásúak.
Jobb és bal csavarodású csavarvonalak.
3. ábra.
| 2. Csavarmenet.
| Ha az első pontban említett henger felületére nem egyenest, hanem -képzeletben- például háromszög, vagy trapéz, stb. keresztmetszetű rudat csavarunk úgy, hogy azok közvetlenül egymás mellé kerülnek, akkor csavarmenet keletkezik. (A valóságban a menet többféle eljárással is készülhet: esztergálással, menethengerléssel, menetfúrással.) Ha a csavarmenet a henger külső felületén van, akkor orsómenetről beszélünk. (4. ábra.)
Orsómenet.
4. ábra.
| Ha a menetet a henger belső felületén alakítjuk ki, akkor anyamenetről beszélünk. (5. ábra.)
Anyamenet.
5. ábra.
| A 4-5. ábrák háromszög profilú meneteket mutatnak be. A leggyakrabban előforduló profilokat az 6-10. ábrákon láthatja, szabványos betűjelükkel együtt.
A leggyakoribb, általános felhasználási célú menetfajta. |
Metrikus menet.
6. ábra.
Általános felhsználási célú menetfajta. |
Trapézmenet.
7. ábra.
Csövek, csőkötések jellemző menetfajtája. Méretetét collban (inch-ben) adják meg. Pl. a G 1/2 a "fél collos" menet jelölése. |
Csőmenetek.
8. ábra.
Lámpafoglalatok, izzók jellemező menetfajtája. Pl. a normál izzó menete E27-es, a "kis" fogalaltba való izzók pedig E14-esek. |
Edison menet.
9. ábra.
A járműszelepek menetfajtája. Jellemző méretei Ven5 ... Ven12 |
Szelepmenet.
10. ábra.
| 3. Orsómenet jelképes ábrázolása.
| A menet jelölése vékony vonallal történik. Az alkatrész kontúrvonalai megfelelnek a menet nélküli állapotnak. A hossztengellyel párhuzamos nézeti képen a menet jele vékony egyenes vonal, a hossztengelyre merőleges nézetben és metszetben pedig vékony vonallal rajzolt háromnegyed körív. (11. ábra.) Az ábrázolt alkatrész nem végig menetes. A menet végét vastag vonallal jelöljük. Az ábrázolandó menetes alkatrész:
A menet jelképes ábrázolásakor a metszeti ábrán mindig a vastag vonalig vonalkázunk. |
Orsómenet jelképes ábrázolása.
11. ábra.
| Egyes rajzokon látható a menetkifutás ábrázolása is. (12. ábra.)
Menetkifutás jelölése.
12. ábra.
| 4. Anyamenet jelképes ábrázolása.
| Az anyamenet ábrázolása ugyanolyan elvek szerint történik, mint az orsómeneté. Az ábrázolandó alkatrész térhatású metszete:
Anyamenet jelképes ábrázolása.
13. ábra.
| A 13. ábra átmenő furatot ábrázol, amely végig menetes. A műszaki gyakorlatban gyakran előfordul menetes zsákfurat, amelynek ábrázolása a 14-15. ábrán látható.
A zsákfuratban -technikai okok miatt- nem alakítható ki a furat teljes hosszában menet. |
Menetes zsákfurat térhatású metszeti képe.
14. ábra.
Figyelje meg, hogy a furatban nincs végig menet, a menet végét vastag vonal jelzi. |
Menetes zsákfurat metszeti vetülete.
15. ábra.
| 5. Összecsavart állapot ábrázolása.
| A menetes kötést jelképesen úgy ábrázoljuk, hogy az orsómenet takarja az anyamenetet.
Összecsavart menetes alkatrészek térhatású metszeti képe.
16. ábra.
Figyelje meg, hogy az orsó vastag vonallal rajzolt kontúrvonala és az anyamenet vékony vonala egy egyenesre esnek! |
Az összecsavarás előtti állapot.
17. ábra.
Figyelje meg, hogy a rajzon az orsó menete eltakarja az anyamenetet. |
Menetes alkatrészek félig összecsavart állapotban.
18. ábra.
Arra, hogy a metszetben ábrázolt alkatrész is menetes, csak abból következtethetünk, hogy másik alkatrész menetes, és nincs arra utaló jel, hogy a metszett alkatrészben menet nélküli furat van. |
Menetes alkatrészek teljesen összecsavart állapotban.
19. ábra.
| A 19. ábrán csak közvetett bizonyítékaink vannak arra, hogy a metszetben ábrázolt alkatrész menetes, ugyanis az anyamenet jele nem látható (azt eltakarja az orsómenetes alkatrész.) Az alábbi ábra példát mutat arra, hogy a menet nélküli alkatrész esetén mi utal a menet hiányára. 20. ábra. A 2. számmal jelölt alkatrész kontúrvonala egyértelműen utal arra, hogy annak furatában nincs menet. (Ha menetes lenne, akkor a nyíllal jelölt kontúrvonal nem lehetne ott!) Az 1. számú alkatrész ebben az esetben is menetes.
| 6. Csavarmenetek méretmegadása.
| A csavarmenet jelképes jelölése csak arról tájékoztat, hogy az alkatrészen menet van. A rajzon ezen kívül meg kell adnunk a menet fajtáját, méretét és egyéb jellemzőit. A menet méretjelölésének felépítése a következő:
Az adatok egy 64 mm névleges méretű balcsavarodású metrikus menetre utalnak, amelynek menetemelkedése 8 mm, menetosztása 4 mm. A 8 mm-es menetemelkedésből és a 4 mm menetosztásból következik, hogy ez kétbekezdésű menet. A lecke elején említettük, a bekezdések száma úgy határozható meg, hogy a menetemelkedést osztjuk a menetosztással. Ebben az esetben 8/4=2. |
Menet méretjelölésének felépítése.
21. ábra.
| A menet méretmegadása nem mindig ennyire bonyolult. Ha szabványos menetemelkedésű, egybekezdésű, jobbcsavarodású menetről van szó, akkor elegendő a menetszelvény betűjelének és a menet méretének a megadása. Például: M 20. (20 mm-es névleges méretű metrikus menet. A jobbcsavarodást nem kell külön jelölni.) A csavarmenet méreteit a rajzon az alábbiak szerint adjuk meg:
Figyelje meg, hogy anyamenet esetén a méretsegédvonal a menet jelének vékony vonalához kapcsolódik. |
Menet méretének megadása a rajzon.
22. ábra.
| A balmenetes alkatrészeket erre figyelmeztető horonnyal látják el.
Balmenet jelölése csavaranyán.
23. ábra.
Balmenet jelölése menetes csapon.
24. ábra.

|  | Ellenőrző feladatok.
| 1. Feladat. Döntse el, hogy melyik menetfajta szelvényét ábrázolja az alábbi rajz, majd adja meg a megoldást a kép alatti teszten!
| Melyik menetfajta szelvényét ábrázolja a fenti rajz?
| Metrikus menet (M)
| Szelepmenet (Ven)
| Trapézmenet (Tr)
| Edison menet (E)
| 2. Feladat. Egy menet jelölése a következő: Tr 36x4 - P2. Értelmezze az adatokat, majd válaszoljon a kérdésekre!
| Írja be a fenti méretmegadási példa adatait a megfelelő helyre! A menetosztásra utaló jelölés: A menetszelvény betűjele: A menetemelkedés: A menet névleges mérete:
| 3. Feladat.
| Hány bekezdésű az M 56x6 (P3) jelölésel megadott menet?
| 6 bekezdésű.
| 3 bekezdésű
| 2 bekezdésű.
| 4. Feladat. Tanulmányozza az alábbi rajzot, majd válaszoljon a rajz alatti kérdésre!
| Jelölje be azoknak az alkatrészeknek a számát, amelyek menetesek!
| 1
| 2
| 3
| 5. Feladat. Tanulmányozza az alábbi rajzot, majd válaszoljon a rajz alatti kérdésre!
| Jelölje be azoknak az alkatrészeknek a számát, amelyek menetesek!
| 1
| 2
| 3
| 4
| 5
| 6. Feladat. Tanulmányozza az alábbi ábrát, majd válaszoljon az ábra alatti kérdésekre!
| Jelölje be az alkatrész azon felületeink számát, amelyek menetesek!
| 1
| 2.
| 3
| Van-e az alkatrészen balmenetes rész? Jelölje be a helyes megoldást!
| Igen, az 1 számú felület balmenetes.
| Igen, a 2 számú felület balmenetes.
| Igen, a 3 számú felület balmenetes.
| Nincs balmenetes felület.