KURZUS: Műszaki ábrázolás

MODUL: 1. Szabványok. Térelemek ábrázolása. Vetület keletkezése.

1.1 Bevezetés

|  | 1.1 Bevezetés
| A műszaki életben a gondolatközlés egyik legfontosabb eszköze a rajz. Vannak ugyanis olyan gondolatok, amelyek kifejezésére a rajz alkalmasabb, mint az élő beszéd. A műszaki területen dolgozóknak éppen a munkájukra vonatkozó gondolatok ilyenek. A műszaki területen dolgozóknak tudniuk kell rajzot olvasni, azaz a géprajzi ismeretek segítségével a rajz alapján képesnek kell lenniük a tárgy alakjának elképzelésére. A műszaki rajzok nagy előnye, hogy nemzetközileg elfogadott előírások (szabványok) alapján készülnek, így a más nyelvterületen készült rajzok megértéséhez sem kell nyelvismeret. A műszaki rajz elsajátítása tehát egyben a műszaki szakemberek nemzetközi nyelvének megtanulását is jelenti. Ez az elektronikus tananyag a műszaki rajz tanulásában segít Önnek. A leckék végén ellenőrző kérdések, az egyes modulok végén pedig modulzáró feladatsor segíti az önellenőrzést. Javasoljuk, hogy a leckék végén, illetve a modulok végén szereplő ellenőrző feladatokat mindenképpen oldja meg. Ezek rajzolvasás jellegű feladatok, a vizsgán is ilyenekkel fog találkozni. A műszaki ábrázolás tantárgyból tehát a vizsga nem rajzolásból, hanem rajzolvasásból áll. Néhány lecke végén önálló rajzolási feladatokat is talál. Javasoljuk, hogy szerezzen be egy sima lapú füzetet, és a leckék végén található feladatok megoldását abban végezze el. Szerkeszett rajzot nem kérünk Öntől, a feladatok megoldását szabadkézi vázlat formájában javasoljuk. Ezeket a rajzokat nem kell beadni, csak önellenőrzés célját szolgálják, a rajzi feladatok megoldása szerepel a leckék végén. Munkájához sok sikert kívánunk!